China menține „presiunea militară” asupra Taiwanului
Data publicării:
China a afirmat miercuri că va menţine presiunea militară asupra Taiwanului atât timp cât provocările „în favoarea independenţei” insulei autonome vor continua, transmite AFP preluată de Agerpres.
Săptămâna trecută, Beijingul a desfăşurat timp de două zile importante manevre militare în jurul Taiwanului, mobilizând nave şi avioane militare încărcate cu muniţie reală.
Exerciţiile au început la trei zile după discursul rostit la învestirea sa de noul preşedinte taiwanez, Lai Ching-te, considerat separatist de Beijing.
Miercuri, Biroul pentru afacerile taiwaneze (TAO) al Beijingului a anunţat că alte manevre militare ar putea urma celor de săptămâna trecută.
„Atât timp cât provocările în favoarea independenţei Taiwanului vor continua, acţiunile Armatei populare de eliberare pentru a apăra suveranitatea şi integritatea teritorială vor continua”, a declarat Zhu Fenglian, purtătoare de cuvânt a TAO, într-o conferinţă de presă.
Ea a descris retorica preşedintelui Lai ca „extrem de imprudentă”, adăugând că ea „riscă” să antreneze „în mod inevitabil un război în Strâmtoarea Taiwan şi să le provoace daune grave compatrioţilor noştri din Taiwan”.
„Nu vom tolera, nu vom cauţiona sau autoriza niciodată aşa ceva, şi trebuie să contracarăm şi pedepsim”, a declarat reprezentanta Biroului pentru afacerile taiwaneze al Beijingului. „Cu cât provocarea este mai mare, cu atât riposta este mai puternică”.
China a organizat recent, în jurul Taiwanului, două zile de exerciţii militare de „pedepsire”, declarând că sunt un răspuns la „acte separatiste”. Armata taiwaneză şi-a mobilizat forţele şi s-a declarat încrezătoare că poate proteja insula, condamnând China pentru „provocări şi acţiuni iraţionale”.
Exerciţiile militare chineze, care s-au desfăşurat în strâmtoarea Taiwan şi în jurul grupurilor de insule controlate de Taiwan care se află lângă coasta chineză, au avut loc la doar trei zile după ce Lai Ching-te a preluat funcţia de nou preşedinte al Taiwanului, un om pe care Beijingul îl consideră un „separatist”.